赵蕃
赠孙从之
吏事要及民，何假须缘饰。
是故西都儒，往往名背实。
萍乡孙明府，抱负惟儒术。
起家长此邦，为政皆有述。
催科非我急，急民使滋殖。
今夏戒艰食，粒米劝蓄积。
种麦贵宿耕，禾孙视前绩。
是我贤弟昆，三市俱鼎立。
正之官南昌，大吏遭丝刻。
为陈先世事，稍稍从吾律。
窃尝叹斯人，当补谏争缺。
如何即九原，我为长太息。
叔也今王官，路以云霄逼。
才难未易识，屡荐今始人。
赣川与洪州，目见非耳得。
使之佐庙谟，弥缝宁阙职。
公行被里言，步武俱文石。
为移一县政，于以均万国。
我虽落蛮夷，归来岂无日。
傥遂乐耕耘，于焉吾事毕。